**Referat**

**Styremøte Malmøya Vel**

**23. mai 2017**

Sted: Hos Stig Rygh-Johansen

Referent: Erik Råd Herlofsen

Til stede: Kjell Røynesdal, Erik Råd Herlofsen, Bjørn-Ivar Carlsen,

Randi Gaarder, Stig Rygh-Johansen

Fravær: Anja Sandegren, Hans Petter Hauge

**Sak 1: Konstituering**

Styret fordelte oppgavene kommende periode på følgende måte:

Kjell Røynesdal: Leder

Bjørn-Ivar Carlsen: Kasserer

Stig Rygh-Johansen: Båtsjef

Randi Gaarder/Anja Sandegren: Arrangementer og eiendommene (i fellesskap)

Erik Råd Herlofsen: Sekretær

Hans Petter Hauge: Ordinært styremedlem (se dog Veilaget)

I lys av Hans Petters fravær ble det stilt spørsmål om eventuelt bytte av enkelte ansvarsområder. Rollefordeling avklares på neste styremøte.

**Sak 2: Styreprotokoll**

Styret godkjente referatet fra styremøtet fra 28. mars 2017

**Sak 3: Arrangementer**

* Rusken-aksjonen ble avholdt tirsdag 9. mai. Det ble gitt masse ros til de som stilte, dog bør man neste år forsøke å få til bedre oppslutning, blant annet med særskilt oppfordring på neste års Generalforsamling.
* St. Hans-feiring fredag 23. juni. Musikk er bestilt og det vurderes telt ved behov. Stig påtok seg å være ansvarlig overfor brannvesen mm. Lasse Haagenrud har nok en gang påtatt seg å ordne med bål.
* Neste torskemiddag er lørdag 3. februar 2018

**Sak 4: Båtsjefen orienterer**

Stig har laget et bøyekart og merket hver bøye (25 stk), og vil ta kontakt med brukerne. Det er en forutsetning at brukerne er medlemmer av Vellet. Bjørn Ivar har kun ni personer på sin liste sin, hvilket innebærer at det er ledige bøyer.

Styret drøftet igjen forholdet til Malmøya slipp som i dag leier landfesteplass av Vellet for en av bryggene sine og ga fullmakt til Bjørn-Ivar og Kjell til å drøfte alternative løsninger med leietaker for deretter å fremlegge en anbefaling for styret/ Generalforsamlingen. Vellets alternativer forelegges leietaker for eventuelle kommentarer den 6. juni.

Styret ønsker å prioritere øyas beboere, også når det gjelder øvrige båtplasser.

Alternativene er i utgangspunktet videreføring av leieforholdet for en ny periode, eventuelt på endrede vilkår, eller en form for samarbeid ved at Vellet kjøper seg inn i bryggeanlegget eller at Vellet anskaffer egen brygge og drifter denne selv.

Båtsjefen har utarbeidet forslag til nye retningslinjer for leie av båtplasser.

En mulig løsning er differensierte priser og at plassen leies for en tidsbegrenset periode for å kunne praktisere en rettferdig rullering. Leder utarbeider forslag som kan fremlegges på generalforsamlingen.

Det vurderes også om Vellet bør eie utriggerne på Damper'n.

**Sak 5: Eiendommene**

Randi orienterte om valg av leverandør og pris vedrørende oppussing av butikken. Styret drøftet også spørsmålet om beplantning i rundkjøring og er i dialog med firmaet «Carlo i Hagen».

Eiendomsansvarlige vil også innhente tilbud fra samme firma vedrørende vedlikehold av sitteplasser/benker/skilt/gjerder på øya/stiene.

Vellet må heretter påregne eiendomsskatt for Sundveien med ca kr 2 000 per år.

Styreleder skal tilskrive rettighetshaver til badehuset nærmest broen og presisere at styret aksepterer dagens bruk, men at dette gjelder inntil styret eventuelt beslutter noe annet og at dagens bruk er å anse som såkalt «tålt bruk» (precario), som ikke gir særskilte rettigheter og som således stenger for «hevd».

**Sak 6: Økonomi**

Økonomien er god og det er p.t. innestående ca kr 950 000.

Kontingent for 2017 sendes ut før sommeren.

Styret drøftet behov for sikring av innestående, eksempelvis ved at minst to må signere for uttak/betaling overstigende kr 15 000.

Medlemskap i Vellet er frivillig, men styret har merket seg en nedgang i medlemsmassen og det er behov for en vervekampanje.

**Sak 7: Eventuelt**

* Kjell kontakter friluftsetaten for å avsjekke eventuell utsetting av søppeldunker, herunder avklaring av regelmessig tømming.
* I forhold til oppsetting av kajakkstativer var styret enige om at dette tilbys kun til medlemmer. Bjørn Ivar undersøker om det kreves særskilt tillatelse for oppsetting. Stig tilbød seg å lage et eventuelt stativ.
* Lions har tilbudt Vellet to benker og styret ble enige om å takke ja til tilbudet og plasser en benk på utsiktsposten overfor Solvik, altså ytterst i Malmøyveien og en benk plasseres på Dampern.
* Det er på tide å ta bort russekål. Bjørn Ivar sender som tidligere ut oppfordring.
* I forhold til invitasjon om deltakelse, herunder bidra økonomisk, i en stiftelse for å sikre/bedre området på Bekkelagstunet mm, var styret i tvil om dette faller innenfor styrets mandag og ønsket uansett mer informasjon om tiltaket.
* Bjørn Ivar opplyste om at Vellets midler nå er overflyttet til høyrentekonto

Neste styremøte ble avtalt til 28. juni kl 1900 hos Stig.